L-organizzazzjonijiet Ewropej tal-produtturi tal-frott u l-ħxejjex se jibbenefikaw minn regoli aktar sempliċi, tnaqqis tal-piż amministrattiv u appoġġ finanzjarju akbar fi żminijiet ta' kriżi grazzi għal regoli ġodda li l-Kummissjoni Ewropea adottat illum. Għadha kif ġiet konkluża reviżjoni li damet għaddejja sentejn bħala parti mill-inizjattiva kontinwa dwar ir-Regolamentazzjoni Aħjar tal-Kummissjoni Juncker. Bis-saħħa t'hekk għandna dan ir-regolament ta' delega aġġornat u ssimplifikat tas-settur Ewropew tal-frott u l-ħxejjex li se jkompli jsaħħaħ ir-rwol tal-Organizzazzjonijiet tal-Produtturi billi jagħmilhom aktar attraenti għal dawk li mhumiex membri, filwaqt li fl-istess ħin itejjeb il-funzjonament tal-iskema eżistenti tal-ġestjoni tas-suq. Il-Kummissarju Ewropew għall-Agrikoltura, is-Sur Phil Hogan illum qal: “Fil-kuntest tal-biedja u tal-produzzjoni tal-ikel fl-Ewropa, is-settur tal-frott u l-ħxejjex huwa ta' importanza vitali. Il-Kummissjoni Ewropea appoġġat lis-settur u se tkompli tappoġġah. Huwa essenzjali wkoll li l-miljuni ta' bdiewa li jipproduċu ftit mill-ikel tal-aqwa kwalità fid-dinja jiġu ppremjati b'mod adegwat għall-isforzi tagħhom u li l-konsumaturi jkomplu jkollhom aċċess għal dan il-prodott.” Kull sena, 3.4 miljun azjenda fl-UE kollha, jiġifieri bejn wieħed u ieħor kwart tal-azjendi agrikoli kollha fl-UE, jipproduċu b'kemm jiswew madwar EUR 47 biljun fi frott u ħxejjex. Skont l-aħħar ċifri disponibbli, kien hemm madwar 1,500 Organizzazzjoni tal-Produtturi li jkopru 50 % tal-produzzjoni tal-frott u l-ħxejjex fl-UE. Minbarra l-għajnuna diretta u l-kofinanzjament tal-UE ta' proġetti tal-iżvilupp rurali, il-produtturi tal-frott u l-ħxejjex tal-UE bbenefikaw minn miżuri eċċezzjonali ta' appoġġ li jammontaw għal EUR 430 miljun minn mindu ġie impost l-embargo mir-Russja fuq l-esportazzjonijiet agroalimentari tal-UE f'Awwissu 2014. Il-Kummissjoni Ewropea tipprovdi wkoll finanzjament addizzjonali ta' madwar EUR 700 miljun kull sena lill-Organizzazzjonijiet tal-Produtturi. Barra din l-għajnuna kontinwa tas-suq, ir-regoli l-ġodda se jġibu magħhom: Wara l-adozzjoni tal-lum mill-Kummissjoni Ewropea, il-Kunsill u l-Parlament Ewropew issa għandhom xahrejn biex jivvotaw dwar ir-Regolament delegat li mbagħad jidħol fis-seħħ. Sfond L-UE tappoġġa b'mod attiv is-settur tal-frott u l-ħxejjex permezz ta-iskema tagħha tal-ġestjoni tas-suq (parti mill-“organizzazzjoni komuni ta' swieq agrikoli”), li għandha erba' għanijiet wesgħin: suq aktar kompetittiv u orjentat lejn is-suq; inqas varjazzjonijiet marbuta mal-kriżi fid-dħul finanzjarju tal-produtturi; konsum akbar ta' frott u ħxejjex fl-UE; użu akbar ta' kultivazzjoni u ta' tekniki ta' produzzjoni li ma jagħmlux ħsara lill-ambjent. Organizzazzjonijiet tal-produtturi b'saħħithom għandhom rwol kruċjali biex jittrattaw b'mod kollettiv sitwazzjonijiet mhux mistennija u avversi. Permezz tar-Regolamenti dwar l-Organizzazzjoni Komuni tas-Swieq, l-UE tinkoraġġixxi lill-bdiewa biex iwaqqfu Organizzazzjonijiet tal-Produtturi, sabiex isaħħu l-pożizzjoni tagħhom fis-suq permezz ta' pożizzjoni ta' negozjar aktar b'saħħitha mas-settur bl-imnut, kif ukoll permezz ta' ppjanar tal-produzzjoni, tal-innovazzjoni u tal-prevenzjoni tal-kriżijiet, u ta' miżuri ta' ġestjoni. L-UE tappoġġa lill-bdiewa f'dawn l-isforzi billi tipprovdi finanzjament biex jgħinhom jippjanaw il-produzzjoni tagħhom, jinnovaw u jwettqu l-attivitajiet agrikoli tagħhom b'mod li ma jagħmilx ħsara lill-ambjent. Għal Aktar Informazzjoni Aktar informazzjoni dwar l-organizzazzjonijiet tal-produtturi